HU Az Európai Unió Hivatalos Lapja L 90/1

A BIZOTTSÁG (EU) 2016/486 RENDELETE

(2016. március 29.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található ciazofamid, cikloxidim, difluor-ecetsav, fenoxikarb, flumetralin, fluopikolid, flupiradifuron, fluxapiroxád, krezoxim-metil, mandesztrobin, mepanipirim, metalaxil-M, pendimetalin és teflutrin megengedett maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, valamint 16. cikke (1) bekezdésének a) pontjára,

mivel:

(1) A ciazofamid, a krezoxim-metil, a mepanipirim és a pendimetalin tekintetében a 396/2005/EK rendelet II. melléklete megengedett maradékanyag-határértékeket (a továbbiakban: MRL-ek) állapított meg. A metalaxil-M tekintetében az említett rendelet II. melléklete és III. mellékletének B. része határozott meg MRL-eket. A cikloxidim, a fenoxikarb, a fluopikolid, a fluxapiroxád és a teflutrin tekintetében az említett rendelet III. mellékletének A. része határozott meg MRL-eket. A difluor-ecetsav, a flumetralin, a flupiradifuron és a mandesztrobin tekintetében az említett rendelet nem határozott meg MRL-eket, és e hatóanyag nem szerepel annak IV. mellékletében sem, ezért esetében a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett érték alkalmazandó.

(2) Egy, a ciazofamid hatóanyagot tartalmazó növényvédő szer újhagymán/zöldhagymán, articsókán, póréhagymán és komlón való alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) A cikloxidim esetében a következők tekintetében nyújtottak be kérelmet: málna, ribiszke, cékla, gumós zeller, torma, csicsóka, pasztinák/paszternák, bakszakáll, karórépa, padlizsán/tojásgyümölcs, kelbimbó, fejeskáposzta, kínai kel, kel, endívia, kerti zsázsa, közönséges borbálafű/szárazföldi zsázsa, rukkola, vörös mustár, káposztafélék (Brassica) levele és hajtása, spenótfélék, kövér porcsin, mangold, lencse, lenmag, mák, repcemag, (gyökérből készített) gyógynövényteák és szárított torma. A fenoxikarb esetében az őszibarackra, az étkezési olajbogyóra és az olajkinyerésre szánt olajbogyóra vonatkozóan nyújtottak be kérelmet. A fluopikolid esetében a macskagyökérre vonatkozóan nyújtottak be ilyen kérelmet. A fluxapiroxad esetében a szőlőre és a burgonyára vonatkozóan nyújtottak be ilyen kérelmet. A krezoxim-metil esetében a póréhagymánál történő alkalmazásra nyújtottak be ilyen kérelmet. A mepanipirim esetében a fekete szederre, a málnára és a paprikára vonatkozóan nyújtottak be ilyen kérelmet. A metalaxil-M esetében az egresre vonatkozóan nyújtottak be ilyen kérelmet. A pendimetalin esetében a salátára vonatkozóan nyújtottak be ilyen kérelmet. A teflutrin esetében a céklára, a gumós zellerre, a retekre, a karórépára, a tarlórépára, a fokhagymára, a vöröshagymára, a salottára/mogyoróhagymára, a (gyökérből készített) gyógynövényteákra, a gyökér- és rizómafűszerekre, a cukorrépára és a cikóriagyökérre vonatkozóan nyújtottak be ilyen kérelmet.

(4) A 396/2005/EK rendelet 8. cikkének megfelelően az érintett tagállamok értékelték a kérelmeket, és az értékelő jelentéseket megküldték a Bizottságnak.

(5) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.

(6) A Hatóság az indokolással ellátott véleményeiben arra a következtetésre jutott, hogy a ciazofamid újhagymán/zöldhagymán, articsókán és póréhagymán történő alkalmazása esetében nem zárható ki a fogyasztókat érintő kockázat. A cicloxidim kerti zsázsán, közönséges borbálafüvön/szárazföldi zsázsán, rukkolán, vörös mustáron, káposztafélék (Brassica) levelén és hajtásán, lencsén, lenmagon és mákon történő alkalmazása esetében benyújtott adatok nem voltak elégségesek új MRL-ek meghatározásához. Az érvényben lévő MRL-eket ezért változatlanul kell hagyni.

(7) A többi kérelmet illetően a Hatóság indokolással ellátott véleményeiben arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások elfogadhatók a fogyasztók biztonsága szempontjából, 27 különleges európai fogyasztói csoport fogyasztói expozíciójának vizsgálata alapján. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termények és termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(8) A flumetralin, a flupiradifuron és a mandesztrobin tekintetében a Hatóság következtetést adott ki az e hatóanyagok által jelentett, növényvédő szereknél felmerülő kockázatok értékelésének szakmai vizsgálatáról (3). Ennek keretében MRL-ek megállapítását javasolta az Unióban alkalmazott helyes mezőgazdasági gyakorlatok szerinti reprezentatív felhasználásokra.

(9) A flupiradifuron esetében a hatóanyag talajban való perzisztenciája miatt a Hatóság számos termék vonatkozásában ideiglenes MRL-ek megállapítását javasolja. A Hatóság következtetése szerint a vetésforgóban termesztett növényekben és az állati eredetű anyagokban előforduló, azonosított maradékanyag a difluor-ecetsav metabolit volt. Ezért MRL-t kell megállapítani mind a difluor-ecetsav, mind pedig anyavegyülete, a flupiradifuron vonatkozásában. A vetésforgóban termesztett növények és az állati eredetű anyagok tekintetében a Hatóság további, a vetésforgóban termesztett növényekre vonatkozó tanulmányok elvégzését írja elő. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Bizottság konzultált az uniós referencialaboratóriumokkal a megfelelő meghatározási határokról.

(10) Az MRL-ekre vonatkozó megfelelő módosítások – a Hatóság indokolással ellátott véleményei alapján és a kérdés szempontjából jelentős tényezőket figyelembe véve – eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.

(11) A 396/2005/EK rendeletet ezért ennek megfelelően módosítani kell.

(12) Az e rendeletben előírt intézkedések összhangban vannak az Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. március 29-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Az EFSA tudományos jelentései elérhetők az interneten: http://www.efsa.europa.eu:

Reasoned opinion on the modification of maximum residue levels for cyazofamid in hops, globe artichokes, leeks and spring/green onions and Welsh onions (Indokolással ellátott vélemény a ciazofamidnak a komló, az articsóka, a póréhagyma, az újhagyma/zöldhagyma és a téli sarjadékhagyma vonatkozásában megállapított jelenlegi MRL-jei módosításáról). EFSA Journal 2015;13(8):4204.

Reasoned opinion on the modification of the existing MRLs for cycloxydim in various crops. (Indokolással ellátott vélemény a cikloxidimnek a különböző termények vonatkozásában megállapított jelenlegi MRL-jei módosításáról). EFSA Journal 2015;13(9):4219 [30 o.].

Reasoned opinion on the modification of the existing maximum residue levels for fenoxycarb in peaches and olives. (Indokolással ellátott vélemény a fenoxikarbnak az őszibarack és az olajbogyó vonatkozásában megállapított jelenlegi MRL-jei módosításáról). EFSA Journal 2015;13(7):4202 [21 o.].

Reasoned opinion on the modification of the existing maximum residue levels for fluopicolide in valerian. (Indokolással ellátott vélemény a fluopikolidnak a macskagyökér vonatkozásában megállapított jelenlegi MRL-jei módosításáról). EFSA Journal 2015;13(9):4217 [24 o.].

Reasoned opinion on the modification of the existing maximum residue levels for fluxapyroxad in grapes and potatoes. (Indokolással ellátott vélemény a fluxapiroxádnak a szőlő és a burgonya vonatkozásában megállapított jelenlegi MRL-jei módosításáról). EFSA Journal 2015;13(9):4223 [25 o.].

Reasoned opinion on the modification of the existing maximum residue levels for kresoxim-methyl in leeks. (Indokolással ellátott vélemény a krezoxim-metilnek a póréhagyma vonatkozásában megállapított jelenlegi MRL-jei módosításáról). EFSA Journal 2015;13(8):4215 [18 o.].

Reasoned opinion on the modification of the existing maximum residue levels for mepanipyrim in blackberries, raspberries and peppers. (Indokolással ellátott vélemény a mepanipirimnek a fekete szeder, a málna és a paprika vonatkozásában megállapított jelenlegi MRL-jei módosításáról). EFSA Journal 2015;13(9):4218 [19 o.].

Reasoned opinion on the modification of the existing maximum residue levels for metalaxyl-M in gooseberries. (Indokolással ellátott vélemény a metalaxil-M-nek az egres vonatkozásában megállapított jelenlegi MRL-jei módosításáról). EFSA Journal 2015;13(7):4179 [18 o.].

Reasoned opinion on the modification of the existing maximum residue levels for pendimethalin in lettuce. (Indokolással ellátott vélemény a pendimetalinnak a saláta vonatkozásában megállapított jelenlegi MRL-jei módosításáról). EFSA Journal 2015;13(9):4249 [18 o.].

Reasoned opinion on the modification of the existing MRLs for tefluthrin in various crops. (Indokolással ellátott vélemény a teflutrinnak a különböző termények vonatkozásában megállapított jelenlegi MRL-jei módosításáról). EFSA Journal 2015;13(7):4196 [24 o.].

(3) Conclusion on the peer review of the pesticide risk assessment of the active substance flumetralin (A flumetralin hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2014;12(12):3912 [62 o.].

Conclusion on the peer review of the pesticide risk assessment of the active substance flupyradifurone (A flupiradifuron hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2015;13(2):4020 [101 o.].

Conclusion on the peer review of the pesticide risk assessment of the active substance mandestrobin (A mandesztrobin hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2015;13(5):4100 [72 o.].